kardosdrur/scandi-wiki huggingface dataset:
Vejlefjordkirken

Vejlefjordkirken er en kirke tilknyttet Syvende Dags Adventistkirken beliggende ved Vejle Fjord nær Daugård. Kirken blev bygget i år 1981, da menigheden på Vejlefjordskolen ikke længere kunne være i skolens aula.

Kirkens opbygning er kvadratisk, lagt sådan at indgang sker i et af bygningens hjørner, og kirkesalen også vender mod et hjørne. Lignende indretning finder man i Køge Adventkirke og Silkeborg Adventkirke. Vejlefjordkirken har som en sjældenhed blandt danske adventkirker en kirkeklokke. Bygningen blev opført på det sted, hvor Adventistsamfundets lejrcenter Aunsborglejren havde ligget. Arkitekt var Bjarne West.

Kirken danner rammen om menighedens aktiviteter, bibelstudie og gudstjeneste hver lørdag, studiegrupper og sociale aktiviteter, og bærer præg af at være tilknyttet en skole, med ungdomsmøder om fredagen, "tween-gudstjenester" og adventistspejdertroppen Vejlefjord Trop.
Menigheden deler en ungdomspræst med Vejlefjordskolen, Lasse Bech.

Gudstjenesterne bliver jævnligt streamet på kirkens hjemmeside.

Hedensted Kommune
Adventkirker i Danmark
Etableret i 1981
Fjordkirken
Bradley James

Bradley James (født 11. oktober 1983 i Exeter) er en engelsk skuespiller. Han havde sin tv-debut i tv-serien Lewis i 2008 og er bedst kendt for sin rolle som Prins Arthur i tv-serien Merlin.

Karriere 

Bradleys første tv-optræden var i en episode af Inspector Morse spinoff-serien Lewis i 2008. Han spillede også karakteren Ben Davies i BBC Three dramaet Dis/Connected.

Han studerede skuespil på Drama Center London. Hans gennembrud kom da han blev valgt til at spille Prins Arthur, en ung mand, som senere blev den legendariske Kong Arthur, i BBC One fantasy tv-serien Merlin. I et interview sagde han, at han nød at være involveret i stuntene; dog havde han ”fået sin andel af skaderne”. Han har nu været med i første, anden, tredje, fjerde, og femte sæson af Merlin.

Bradley er desuden en talentfuld fodboldspiller, og da han var dreng drømte han om enten at blive professionel fodboldspiller eller skuespiller.

Udvalgt filmografi

Priser

Referencer

Eksterne henvisninger 

 

Skuespillere fra England
Personer fra Exeter
Mads Toppel

Mads Toppel (født 30. januar 1982) er en tidligere professionel fodboldspiller fra Danmark, der senest spillede som målmand i Brøndby IF.

Toppel spillede i sin ungdom for barndomsklubben B1909 samt Næsby BK. Siden har han spillet i OB (to omgange), Randers FC, Næstved Boldklub og den norske klub Tromsø Idrettslag.

Referencer 

Fodboldspillere fra Danmark
Fodboldspillere fra Odense Boldklub
Personer fra Odense
Fodboldspillere fra Næstved BK
Fodboldspillere fra Randers FC
Fodboldspillere fra B1909
Fodboldspillere fra Tromsø IL
Fodboldspillere fra Brøndby IF
Aage Abraham

Aage Villiam Nielsen Abraham (26. juli 1891 i Tingsted Sogn - 1. november 1956 i Vordingborg) var en dansk bryder, og atlet.

Aage Abraham var som bryder medlem af Brydeklubben Thor i Nykøbing Falster 1929, Atletklubben DAN i København 1930 og derefter i Atletklubben Odin i Vordingborg, som atlet var han medlem af Vordingborg AC. Han vandt det danske mesterskab i brydning i sværvægt 1935 efter sejer over Johan Siboska fra Alsia. Aage Abraham vandt tre atletik-DM medaljer i vægtkast 1934-1936.

Aage Abraham optræder som Danmarks stærkeste mand. Han løftede ved et show foran Gåsetårnet i Vordingborg, med sele, både hest, rytter og sadel og løftede ved et velgørenhedsstævne i Stege et helt junior-fodboldhold, som tilsammen vejede 600 kg.

Aage Abraham var egentlig først slagter hos sin far slagtermester Hans Peder Nielsen Abraham i Tingsted, senere malermester men endte som farvehandler. Han solgte sin farvehandel på Algade i Vordingborg til fodboldspiller og senere landstræner Morten Olsen's far Alex Olsen og åbnede en ny farvehandel som også lå på Algade.

Aage Abraham døde af kræft i 1956.

Danske mesterskaber 
Brydning
  1935 Sværvægt
Atletik
  1936 Vægtkast 14,33
  1935 Vægtkast 15,13
  1934 Vægtkast 14,71

Eksterne henvisninger 
 Statletik.dk Profil - Aage Abraham
 Danmarks Brydeforbunds mesterskabsdatabase – Aage Abraham
 Dansk Sportsleksikon udgivet i samarbejde med Dansk Idræts-Forbund. Redaktion Axel Lundqvist Andersen og Jørgen Budtz-Jørgensen. Bind 1 og 2. Standard-forlaget 1944
 Aage Villiam Nielsen Abraham - Abraham & Klausen familie-webstedet - MyHeritage

Vægtkastere fra Danmark
Atleter fra Vordingborg AC
Brydere fra Danmark
Personer fra Falster
Personer døde af kræft
Svend Klint

Svend Aage Klint (11. januar 1897 i Ringsted - 16. august 1956 smst) var en dansk urmager og atlet medlem af Ringsted Idrætsforening.

Klint vandt som 20-årig det danske mesterskab på 100 meter 1917.

Klint Guld & Sølv ligger stadig på Torvet i Ringsted.

Danske mesterskaber 
  1917 100 meter 11,2

Eksterne henvisninger 
 DAF i tal – Svend Klint

Sprintere fra Danmark
Atleter fra Ringsted IF
Personer fra Ringsted
Urmagere fra Danmark
Mogens Gyldenstierne

Mogens Gyldenstierne (født 1485, død 8. oktober 1569 i København) var en dansk rigsråd. Han var søn af Henrik Knudsen Gyldenstierne og Karen Bille. I 1520 deltog han i det danske krigstogt i Sverige, hvor han blev hårdt såret i slaget ved Uppsala samme år. Gyldenstierne blev slået til ridder ved Christian II's kroning i Stockholm. Derefter var Gyldenstierne på pilgrimsfærd til det hellige land.

I 1527 blev Mogens Gyldenstierne admiral for den danske flåde ud for Norge, og det lykkedes at indtage Akershus slot i Oslo. Den 9. november 1531 ankom den landflygtige Christian II med en hær til Oslo. Gyldenstierne afviste dog at overgive slottet. Herefter blev han af Frederik I ophøjet til kredsen af betroede adelsmænd.

48 år gammel giftede Gyldenstierne sig med Anne Sparre, datter af rigsråd Mourids Jepsen Sparre til Svaneholm i Skåne. Han blev samtidig lensherre på Malmøhus. Ved list lykkedes det i 1534 malmöborgerne med borgmester Jørgen Kock i spidsen, at lægge beslag på slottet og Gyldenstierne blev taget til fange. Det blev optakten til grevens fejde, en blodig borgerkrig som varede til 1536. Efter krigen blev Gyldenstierne som rigsråd en betydende mand, ikke mindst i Skåne. I 1543 var han blevet admiral for en stor dansk flåde på 40 skibe, der sejlede i Nordsøen i kamp mod hollænderne. Gyldenstiernes dagbog fra togtet er bevaret, skrevet med runer. I 1555 blev Gyldenstierne indsat som statholder i København. I begyndelsen af den nordiske syvårskrig, i 1563, blev den nye kong Frederik II mere og mere misfornøjet med sin aldrende statholder, som blev afløst i 1566.

På trods af at Gyldenstierne først giftede sig som 48-årig, fik han 22 børn med Anne Sparre. I 1550'erne fik han et nyt slot opført, Stjerneholm, tæt på svigerfarens Svaneholm slot i Skåne. I dag er der kun ruiner tilbage efter slottet.

Mogens Gyldenstierne og Anne Sparre har efterladt et stort skriftligt materiale af ofte personlig karakter. Det blev udgivet i sin helhed i årene 1929 til 1941.

Litteratur 
 Breve til og fra Mogens Gyldenstierne og Anne Sparre. Selskabet for udgivelse af kilder til dansk historie. København 1929-1941.
 Mogens Gyldenstierne i Dansk biografisk leksikon

Rigsråder fra Danmark
Danskere i 1500-tallet
Admiraler fra Danmark
Lensmænd fra Danmark
Godsejere fra Skåne
Godsejere fra Danmark
Hofmestre fra Danmark
Mogens
Riddere fra Danmark
Personer i Dansk Biografisk Leksikon
18Frames

18 FRAMES er en uafhængig filmuddannelse med i alt 18 elever fordelt på seks faggrupper.
Uddannelsen varer 2,5 år og har base på Fyn, Odense.
Her er foreningen i tæt samarbejde med det fynske filmliv.
Uddannelsen blev startet i 2011 på initiativ af Steen Bech i tæt samarbejde med Julie Linn Milling, Trine Lai og Trine Nadia. Uddannelsen blev støttet i sin opstart af FilmFyn, Det Danske Filminstitut, Ofilm, Faaborg-Midtfyn Kommune og Nordisk Filmfond.

På nuværende tid gennemgår Årgang #6 sit forløb, og skal i 2023 optage Årgang #7.

De forskellige linjer er 

 Instruktør
 Manuskriptforfatter
 Producer
 Fotograf
 Tonemester
 Klipper

Hvordan foreningen fungerer 
18 FRAMES er en uafhængig filmuddannelse med 18 medlemmer pr. årgang fordelt på seks faglinjer. Uddannelsen varer 2 år og 6. mdr. og har base på Fyn. 18 FRAMES er drevet af medlemmerne, som selv tilrettelægger deres uddannelse. Dvs. de selv hyrer undervisere ind fra branchen til foredrag og workshops, samt driver foreningen i dens daglige virke.

For at være uafhængig modtages der ikke nogen penge af uddannelsesministeriet, hvorfor skolen i stedet er finansieret gennem støtte fra samarbejdspartnere, herunder særligt Nordisk Film Fonden og FilmFyn, og via medlemmernes egenbetaling.

I løbet af uddannelsens 2,5 år skabes der 3 korte penneprøver og 2 længere produktioner som henholdsvis er elevernes førsteårs- og afgangsfilm

Optagelse 
En ny linje optages hvert andet år af et demokratisk valgt optagelsesudvalg, og de individuelle faglinjer. De ansøgende vurderes på deres kunstneriske evner, originalitet og ønske om at være med til at drive en forening. Optagelsesproduceren variere fra optag til optag, men ligger sig som regel tæt op af Den Danske Filmskole'. 

Næste optag er med start i efteråret 2023 og afgang i foråret 2026. Optagelsesprocessen forventes startet primo 2023.

Fagmentorer 
Som supplement til undervisningen har hver linje også en fagmentor tilknyttet. Fagmentorerne findes af eleverne selv og det videre forløb afstemmes i mellem faglinje og fagmentor. Fagmentorerne' opgave er at guide eleverne i rigtig retning med hensyn til undervisning samt at hjælpe med udviklingen af elevernes førsteårs samt afgangsfilm.
Fagmentorene pr. 1. januar 2023 er:
Intruktør: Karin Worsøe
Producer: Ann Alicia Thunbo Ilskov
Manuskripforfatter: Ina Bruhn
Fotograf: Jasper Spanning
Tonemester: Peter Albrechtsen
Klipper: Thomas Krag

Referencer

Eksterne henvisninger 

Uddannelsesinstitutioner i Danmark
Fyn
Film i Danmark
Giacomo Carissimi

Giovanni Giacomo Carissimi (døbt 18. april 1605 i Marino – død 12. januar 1674 i Rom) var en italiensk komponist under barokken, der tilhørte den romerske skole. Han skrev først og fremmest kirkemusik og var den første betydningsfulde oratoriekomponist. 

Carissimi blev i 1628 kapelmester ved Sant'Apollinaris-kirken i Rom og virkede her til sin død. Han er kendt for sine kammerkantater og motetter.

Liv og gerning 
Bortset fra at faderen var bødker er kun lidt kendt om Carissimis tidlige liv. I 1624 blev han kapellmester i Assisi og i 1628 ved Collegium Germanicums Sant'Apollinare-basilika.  Han blev præsteviet i 1637. 

Han fik flere smigrende tilbud som fx at blive Claudio Monteverdis efterfølger som kapelmester ved Markuskirken i Venedig. Men Carissimi blev i sin beskedne stilling livet ud. Det ser ikke ud til, at han rejste uden for Italien.

I 1686 beskrev hans efterfølger ham som «meget beskeden privat, meget imødekommende mod sine venner og bekendte; høj, mager og med tendens til melankoli.»

Virke 
I Carissimis tid som komponist blev kirkemusikkens gennemslagskraft svækket til fordel for den verdslige musik. Da han startede karrieren var musiklivet domineret af tidlige generationers romerske skole, eksempelvis Palestrinas kirkemusik, men da karrieren lakkede mod enden var operatiske former og verdslig instrumentalmusik allestedsnærværende. Carissimi deltog selv aktivt i denne musikhistoriske nyorientering ved at introducere gennemgribende nyvindinger i næsten samtlige af tidens musikformer. 

På det verdslige område udformede Carissimi kantaten, arien og duetten på en så kyndig måde, at hele den videre udvikling af disse former byggede på hans ideer: Specielt  recitativet, som fik stor betydning for udviklingen af den dramatiske musik. En anden af komponistens hovedfortjenester er, at han prægede kirkemusikken med den nye stil. Han satte musik til en række bibelhistorier i kantateform, og gennem et udtryksfuldt tonesprog med billedskabende virkning, som gjorde det muligt at udelade scenisk handling. Blandt andet ved at kombinere akkompagneret solosang med ekspressive korpartier, skabte han grundlaget for det senere bibelske oratorium.

Carissimi var en betydelig lærer, med en indflydelse som strakte sig langt op i Frankrig og Tyskland.  Philipp Jakob Baudrexel, Antonio Cesti og Marc-Antoine Charpentier studerede hos Carissimi. Formodentlig gjorde Alessandro Scarlatti det også.

Værker 
 Historia di Jephte
 Baltazar
 Jonas
 Judicium Salomonis
 Ars cantandi
 Historia Divitis
 Dives Malus
 Historia di Job
 Vanitas Vanitatum
 Oratorio della SS Vergine

Noter

Litteratur 
 Hugh Chisholm (red.): «Carissimi, Giacomo», Encyclopædia Britannica 5,  11. utgave 1911. Cambridge University Press. 

Komponister fra Italien
Barokkomponister
Siegmund Exner

Siegmund Exner (5. april 1846 i Wien – 5. februar 1926 sammesteds) var en østrigsk nervefysiolog, søn af Franz Exner, bror til Adolf, Karl og Franz Exner, far til Franz Exner.

Exner studerede i sin fødeby og i Heidelberg under Brücke og Helmholtz. Han promoveredes 1870, blev 1871 assistent ved fysiologisk institut i Wien og kaldtes 1875 til et ekstraordinært professorat ved dette. Det ordinære professorat og direktørstillingen overtog han 1891 efter Brücke.

Blandt hans talrige arbejder over nervefysiologien mærkes Die Localisation der Functionen in der Grosshirnrinde des Menschen, 1881; Die Physiologie der facettirten Augen von Krebsen und Insecten, 1891; Entwurf zu einer physiologischen Erklärung der psychischen Erscheinungen, 1894.

Kilder 

 

Fysiologer
Læger fra Østrig
Ansatte ved Wiens Universitet
Personer fra Wien
Salmonsens
Svend Omar Hermansen

Svend Omar Hermansen (født 14. september 1913 i Ringsted- februar 1998 i Herlev) var en dansk amatørbokser i sværvægt medlem af AIK Roskilde.

Hermansen blev dansk sværvægtsmester tre gange og deltog ved OL 1936 i Berlin, hvor han blev slået ud i 1. runde af den argentinske sølvvinder Guillermo Lovell.

Sønnen Svend Omar Hermansen Jr blev dansk sværvægtsmester 1972 og 1977.

Danske mesterskaber 
  1940 Sværvægt
  1938 Sværvægt
  1935 Sværvægt

Eksterne henvisninger 
 Omar Hermansen Biography and Olympic Results – Olympics at Sports-Reference.com  
 AIK Roskilde 
 Ugerevy 53/1935 – Hermods boksestævne i Forum. Omar Hermansen og Erling Nielsen fra Norge (Film)

[[Kategori:Mandlige boksere fra Danmark]
Personer fra Ringsted
Olympiske boksere fra Danmark
Boksere ved sommer-OL 1936
Deltagere for Danmark ved sommer-OL 1936
Bjørn Stephensen

Bjørn Stephensen (23. april 1855 i København – 29. september 1940) var en dansk fabrikant, bror til Oddgeir Stephensen.

Han var af islandsk slægt, søn af departementschef Oddgeir Stephensen og hustru f. Petersen, blev student fra Metropolitanskolen 1873 og tog filosofikum året efter. Stephensen blev ansat i Anker Heegaards Jernstøberi og Maskinfabrik 1878 og blev medindehaver af samme i 1884. Han blev 18. marts 1879 gift med en datter af Anker Heegaard, Annie Marie Magdalene Heegaard (1853-1893).

Stephensen var medlem af Industriforeningens repræsentantskab fra 1888, af dens bestyrelse 1889, næstformand 1898-1905, medlem af bestyrelsen for Foreningen af Fabrikanter i Jernindustrien i København 1889-93, formand fra 1890-93, medlem af Overligningskommissionen 1901-03, af Overskatterådet 1904-09, medlem af Landmandsbankens bankråd og af dettes delegation, medlem af bestyrelserne for Scandia, Randers, Dampskibsselskabet Øresund og Københavns Telefon-Automater samt kasserer for Prinsesse Thyras Asyl.

Han var Ridder af Dannebrog, Dannebrogsmand og også dekoreret med Æreslegionen, Sankt Olavs Orden og Nordstjerneordenen.

Kilder 
 Kraks Blaa Bog 1910

Personer fra København
Foreningsformænd fra Danmark
Riddere af Dannebrog
Riddere af Æreslegionen
Riddere af Sankt Olavs Orden
Riddere af 1. klasse af Nordstjerneordenen
Personer i Kraks Blå Bog (afdøde)
Danskere i 1800-tallet
Danskere i 1900-tallet
Bjørn
Fabrikanter fra Danmark
Studenter fra Metropolitanskolen
Oddgeir Stephensen

Oddgeir Stephensen er navnet på flere personer:

 Oddgeir Stephensen (departementschef) (1812-1885) – departementschef for Ministeriet for Island
 Oddgeir Stephensen (teaterdirektør) (1860-1913) – direktør for Svendborg Teater
 Oddgeir Stephensen (1880-1911) – ingeniør
Desuden:
 Westy Stephsensen (1868-1950) – nationalbankdirektør (Westy Oddgeir Hilmar Stephensen)
Listeria

Listeria er en bakterieslægt med seks arter. Den kan forekomme i kød- og mælkeprodukter samt i rå grønsager.

Den bakterie, der kan smitte mennesker, hedder Listeria monocytogenes, og sygdommen den forårsager betegnes listeriose.

Arten Listeria monocytogenes er udbredt i naturen og findes hos mange dyr.
Mennesker med et svagt immunforsvar kan dø af listeria.

Listeriaudbrud i 2014 

Listeria i pålæg var i august 2014 årsag til 13 dødsfald.

Henvisninger

Eksterne henvisninger 

Firmicutes
Campylobacter

Campylobacter (betyder "snoede bakterier") er en slægt af bakterier, der er gram-negative, spiralformede og microaerophile. Campylobacter jejuni er nu anset som en af de vigtigste årsager til bakteriel fødevarebåren sygdom i mange udviklede lande. Mindst en halv snes arter af Campylobacter har været impliceret i human sygdom, med C. jejuni og C. coli de mest almindelige.

Campylobacteriose er en infektion med campylobacter. De fælles smitteveje er fækal-oral, indtagelse af forurenet mad eller vand, og det at spise råt kød. Det producerer en inflammatorisk, til tider blodig, diarré, paradontose eller dysenteri syndrom, primært herunder kramper, feber og smerter. Infektionen er normalt selvbegrænsende. Brugen af antibiotika er kontroversiel. Symptomer varer typisk 5-7 dage.

De fleste stammer af C jejuni producerer et toksin, som hindrer celler i at dele sig og svækker immunsystemet. Dette hjælper bakterierne med at omgå immunsystemet og overleve i en begrænset periode i cellerne. Man troede tidligere, at en kolera-lignende enterotoksin også blev produceret, men dette synes ikke at være tilfældet. Organismen producerer diffuse, blodig, ødematøse, og væskende enteritis. I et mindre antal tilfælde kan infektionen være forbundet med hæmolytisk uræmisk syndrom og trombotisktrombocytopenisk purpura gennem en dårligt forstået mekanisme.

Diagnose af sygdommen er lavet ved at teste et eksemplar af fæces (afføring).

Symptomer på campylobacter-infektioner er beskrevet i 1886 hos spædbørn af Theodor Escherich. Disse infektioner blev navngivet kolera infantum, eller sommerklage. Slægten blev første gang opdaget i 1963, dog var organismen ikke var isoleret indtil 1972.

Arter 
 C. coli
 C. concisus
 C. curvus
 C. foster
 C. gracilis
 C. helveticus
 C. hominis
 C. hyointestinalis
 C. insulaenigrae
 C. jejuni
 C. lanienae
 C. lari
 C. mucosalis
 C. rectus
 C. showae
 C. sputorum
 C. upsaliensis

Se også 

 Zoonose

Proteobakterier
Zoonoser
Anker Heegaard (virksomhed)

Anker Heegaard's Jærnstøberi og Maskinfabrik, senere A/S Anker Heegaard var en dansk industriel virksomhed, som i 1930 indgik i De Forenede Jernstøberier.

Virksomheden var grundlagt i 1828 af Matthias Anker Heegaard (1776-1837), der i 1804 havde nedsat sig som isenkræmmer og i 1828 anlagde et jernstøberi på den nuværende Blågårds Plads på Nørrebro. Hans to sønner, Christian August Heegaard og Steffen Peder Anker Heegaard (1815-1893) overtog i 1837 jernstøberiet, som sidstnævnte i 1857 udvidede ved køb af statens jernstøberi på Frederiksværk, anlagt i 1756 af generalmajor Johan Frederik Classen (1725-1792).

Anker Heegaard overdrog i 1884 sit livsværk til sønnerne Mathias Anker Heegaard  d.y. (1837-1905), Louis Carl Heegaard (1845-1914), Henning Frederik Christian Mathias Anker Heegaard (1858-1910) og svigersønnen Bjørn Stephensen (1855-1940), som havde ægtet Anker Heegaards (d.æ.) datter.

I 1918 blev fabrikken omdannet til aktieselskab og i 1930 indgik den i De Forenede Jernstøberier.

Fabrikken var i mange år en af de største virksomheder på Nørrebro, men også stærkt forurenende. I 1898 købte Københavns Kommune fabrikkens areal og anlagde Blågårds Plads på området, som blev et tiltrængt åndehul i den sorte firkant.

Kilder 
 Danmarks ældste forretninger 1100-1911, Kraks Forlag 1950

Maskinfabrikker i Danmark
Tidligere virksomheder i København
Danske virksomheder etableret i 1828
Ophørt i 1930
Frederiksværk
Metalvirksomheder i Danmark
Andy Carroll

Andrew Thomas "Andy" Carroll (født 6. januar 1989 i Gateshead) er en engelsk fodboldspiller, der spiller som angriber hos West Bromwich Albion i Championship. Tidligere har han spillet for West Ham UnitedNewcastle United F.C. og Liverpool, samt på lejebasis i Preston North End F.C..
 
Liverpool betalte Newcastle 35 mio. GBP for Carroll, samme dag som klubben havde solgt Fernando Torres til Chelsea F.C.. Carroll udtalte i forbindelse med skifte at han, i kontrast til Newcastles udsagn, blev presset ud af klubben, da Newcastle gerne ville have pengene fra transferen.

Landshold 
Carroll står noteret for ni kampe, og to mål for Englands landshold, som han debuterede for 17. november 2010 i en venskabskamp mod Frankrig.

Referencer

Eksterne henvisninger 

 Liverpool F.C. spillerinfo
 Footballdatabase.eu spillerinfo

Fodboldspillere fra England
Fodboldspillere fra Newcastle United F.C.
Fodboldspillere fra Preston North End F.C.
Fodboldspillere fra Liverpool F.C.
Fodboldspillere fra West Ham United F.C.
Deltagere ved det europæiske mesterskab i fodbold 2012
Ulvetimen

Ulvetimen har to betydninger på dansk: Enten den sidste del af eftermiddagen, hvor forældre har travlt med at hente børn, købe ind, rydde op og lave mad - eller den sidste del af natten inden solopgang.

Baggrund 
Ordet er oprindeligt en oversættelse af det svenske ord vargtimmen, kendt fra Ingmar Bergmans film Ulvetimen (svensk originaltitel Vargtimmen) fra 1968.

I Bergmans film fortæller hovedpersonen, at "de gamle" anvendte ordet "ulvetimen" om tiden lige før daggry, hvor natten møder dagen. Ordet skulle stamme fra svensk folketro. 

I Sverige blev begrebet derfor længe anset for at være gammelt, men da Jan Holmberg, direktør for Stiftelsen Ingmar Bergman, gik ind i sagen, fandt han ingen registrering af ordet, før filmen kom i 1968. Hans konklusion er derfor, at Bergman selv fandt på ordet. 

Det er i øvrigt ikke korrekt, når filmen påstår, at ulvetimen er tiden, hvor søvnen er dybest; det er den i virkeligheden de første timer af natten. Ingen tal kan heller bekræfte filmens påstand om, at de fleste dør i ulvetimen.

Musik
Det danske folk-rock-band Ulvetimen med Kristian Kjærulff Ravn som forsanger, tekstforfatter og arrangør afspejler i sit lyd- og tekstunivers Ingmar Bergmans fortolkning af udtrykket. Ulvetimen debuterede i 2013 med EP'en Ulvetimen.

Referencer 

Ord og vendinger
Julio Cortázar

Julio Cortázar (født 26. august 1914 i Brussel, død 12. februar 1984 i Paris) var en argentinsk forfatter og essayist. Cortazár tilhører den latinamerikanske generation af forfattere, der kaldes el boom.

Cortázar voksede op i Buenos Aires. Han arbejdede som fransklærer frem til Juan Perón kom til magten, hvorefter han sagde op i protest mod Peróns styre. Han flyttede til Paris i 1951, hvor han fik job ved UNESCO som oversætter, og blandt andet oversatte Edgar Allan Poe.

Hans mest kendte roman er Rayuela, som kaldes en "antiroman", eftersom fortællingens intrige ligger udenfor fortælleren, og den knyttes til dekonstrutionen. Cortázar var litterært påvirket af sin landsmand Jorge Luis Borges.

Cortázar skrev i 1959 novellen Las babas del Diablo (Djævelens savl), der nogle år senere dannede forlæg for filmen Blowup.

Bibliografi 
 Presencia (1938)
 Los reyes (1949) 
 El examen (1950, første gang udgivet i 1985)
 Bestiario (1951) 
 Final de juego (1956) 
 Las armas secretas (1959)
 Los premios (1960)
 Historias de cronopios y de famas (1962)
 Rayuela (Hopscotch) (1963) 
 Todos los fuegos el fuego (1966) 
 La vuelta al día en ochenta mundos (1967) 
 62, modelo para armar (1968) 
 Último round (1969) 
 Prosa del Observatorio (1972) 
 Libro de Manuel (1973) 
 Octaedro (1974) 
 Alguien anda por ahí (1977) 
 Territorios (1978) 
 Un tal Lucas (1979) 
 Queremos tanto a Glenda (1980) 
 Deshoras (1982) 
 Nicaragua tan violentamente dulce (1983) 
 Divertimento (1986) 
 Diario de Andrés Fava (1995) 
 Adiós Robinson (1995)
 Cartas (2000)

Eksterne links 
 

Biografi på kirjasto.sci.fi 

Skønlitterære forfattere fra Argentina
Personer fra Bruxelles
Essayister